b'\n_START_ARTICLE_\nWang Yangming\n_START_SECTION_\nZgodnje \xc5\xbeivljenje\n_START_PARAGRAPH_\nWang Yangming se je rodil 31. oktobra 1472 v mestu Yuyao, v provinci Zhejiang, Kitajska, kot Wang Shouren, v izobra\xc5\xbeeni dru\xc5\xbeini s tradicijo uradni\xc5\xa1kega slu\xc5\xbeenja. Njegov o\xc4\x8de, Wang Hua, je bil visok dr\xc5\xbeavni uradnik, ki je deloval kot eden od kitajskih ministrov, zadol\xc5\xbeenih za imenovanje uradnikov, a je bil kasneje odstavljen s tega polo\xc5\xbeaja zaradi raz\xc5\xbealitve enega najvplivnej\xc5\xa1ih evnuhov, Lju Jina. _NEWLINE_Kot je bilo za visoke sloje obi\xc4\x8dajno je bil Wang Yangming v mladih letih dele\xc5\xbeen konvencionalne konfucijske in novokonfucijske izobrazbe, ki je temeljila na \xc5\xa0tirih knjigah konfucianizma in petih klasikih. Mladi Wang se je te klasike prakti\xc4\x8dno nau\xc4\x8dil na pamet. \xc5\xa0tudiranje teh besedil je bilo smatrano kot moralno vzgojno, poleg tega pa so se jih u\xc4\x8dili tudi z namenom opravljanja uradni\xc5\xa1kih izpitov, ki so bili glavna pot do visokega uradni\xc5\xa1kega polo\xc5\xbeaja. Seznanil pa se je tudi z daoizmom. Po pogovoru z daoisti\xc4\x8dnim menihom, pri petnajstih letih, je Wanga za\xc4\x8dela mo\xc4\x8dno fascinirati daoisti\xc4\x8dna filozofija, njihov na\xc4\x8din \xc5\xbeivljenja in iskanje nesmrtnosti. Poleg tega pa je ga je mo\xc4\x8dno privla\xc4\x8dil in zaznamoval tudi budizem, pod vplivom katerega je bil tudi vzgajan.\n_START_SECTION_\nPoliti\xc4\x8dna in voja\xc5\xa1ka kariera\n_START_PARAGRAPH_\nMedtem ko je prou\xc4\x8deval budizem in daoizem, je pokazal interes tudi za voja\xc5\xa1ko slu\xc5\xbebo. Napredoval je na vi\xc5\xa1je polo\xc5\xbeaje uradni\xc5\xa1ke slu\xc5\xbebe in leta 1499 mu je, po dveh neuspelih poizkusih v letih 1493 in 1495, uspelo opraviti uradni\xc5\xa1ki izpit najvi\xc5\xa1je ravni. Po tem se je Wang za\xc4\x8del hitro vzpenjati v politi\xc4\x8dni dru\xc5\xbebi in zasedati vrsto najvi\xc5\xa1jih dr\xc5\xbeavni\xc5\xa1kih polo\xc5\xbeajev. Najve\xc4\x8dji sloves pa si je za\xc4\x8del pridobivati kot izjemno uspe\xc5\xa1ni vojskovodja. Svojih voja\xc5\xa1kih zaslug si ni priboril v boju z zunanjimi sovra\xc5\xbeniki, temve\xc4\x8d kot zatiralec notranjih uporov ljudstva proti sistemu. Slovel je kot zelo strikten vojskovodja. Njegov polo\xc5\xbeaj v vojski je njegovi dru\xc5\xbeini prinesel \xc4\x8dast in finan\xc4\x8dne privilegije._NEWLINE_Svoj filozofski nauk je moral ves \xc4\x8das braniti pred o\xc4\x8ditki, da gre za \xc5\xa1irjenje krivoverstva. Leta 1506 pa se je sprl z vplivnim evnuhom Liu Jinom, ki si je v tistem \xc4\x8dasu izboril visok polo\xc5\xbeaj na dr\xc5\xbeavnem sodi\xc5\xa1\xc4\x8du in zaprl ve\xc4\x8d uradnikov. Wang Yangming je v znak protesta napisal memorial cesarju, za kar ga je dal Liu Jin javno pretepsti, potem pa izgnati in postaviti na nepomemben polo\xc5\xbeaj v slab\xc5\xa1e razvit del dr\xc5\xbeave, ki je danes del province Guizhou. Leta 1510 je potekel rok njegovega slu\xc5\xbeenja v Guizhou, istega leta pa je bil na njegovo sre\xc4\x8do usmr\xc4\x8den tudi evnuh, ki ga je izgnal. To je Wangu omogo\xc4\x8dilo, da se je ponovno hitro povzpel, sedaj na \xc5\xa1e vi\xc5\xa1je politi\xc4\x8dne in voja\xc5\xa1ke polo\xc5\xbeaje. Leta 1516 je postal upravnik province Jiangxi, ki je bila takrat desetletja pod vodstvom upornikov. Wang je njihove upore zatrl, njih pa eliminiral v \xc5\xa1tirih voja\xc5\xa1kih pohodih med 1517-1518. Temu je sledila obnova province. Zaslu\xc5\xbeen je tudi za reforme davkov in ustanovitve \xc5\xa1ol v Jiangxiju ter kot pobudnik dogovora za dru\xc5\xbebeno moralo in solidarnost.\n_START_SECTION_\nUpor Zhu Chenhaoa, princa Ninga\n_START_PARAGRAPH_\nMed zatiranjem upora v provinci Fujian, leta 1519, je Wang izvedel, da se je Zhu Chenhao, princ Ninga, uprl cesarju in se polastil prestola. Wang se je zato moral obrniti in potovati nazaj proti mestu Nanjang, ki ga je princ zasedel, z namenom da ga obkoli in zavzame nazaj. Po \xc5\xa1tirih dneh je bila prin\xc4\x8deva vojska premagana, Zhu Chenhao pa se je predal in bil obsojen na smrt, vendar je leta 1521 napravil samomor. Ker je bil Wang med obleganjem v stiku s princem prek enega od svojih u\xc4\x8dencev, z namenom pogajanja, so ga nevo\xc5\xa1\xc4\x8dljivi uradniki obto\xc5\xbeili na\xc4\x8drtovanja upora, njegovega u\xc4\x8denca pa zaprli. Vendar je ta kriza hitro minila. Leta 1521 ga je novi cesar imenoval za vojnega ministra in mu podelil naslov grofa Xinjiana.\n_START_SECTION_\nSmrt\n_START_PARAGRAPH_\nLeta 1527 je bil poklican kot general, da zadu\xc5\xa1i upor v provinci Guangxi. To mu je uspelo v \xc5\xa1estih mesecih, vendar se je po tem njegov ka\xc5\xa1elj, ki ga je pestil \xc5\xbee ve\xc4\x8d let, mo\xc4\x8dno poslab\xc5\xa1al. Wang Yangming je umrl 9. januarja 1529 v mestu Nan\'an, v provinci Jiangxi, Kitajska, po letih postopnega slab\xc5\xa1anja zdravja. Zadnje zapisane besede, ki jih je izrekel na smrtni postelji so bile: "Ta um je sijajen in bister. Kaj ve\xc4\x8d bi se dalo re\xc4\x8di?"\n_START_SECTION_\nFilozofija\n_START_PARAGRAPH_\nWang Yangming je bil najznamenitej\xc5\xa1i predstavnik in tudi utemeljitelj novokonfucijanske \xc5\xa0ole zavesti. Svoje ime je prevzel po imenu votline, v kateri jo je ustanovil, v prevodu pa pomeni \'Son\xc4\x8dna svetloba\'. Wanga so zato klicali tudi \'Mojster son\xc4\x8dne svetlobe\'.\n_START_SECTION_\nProblem vsevednosti\n_START_PARAGRAPH_\nKot novokonfucijanec se je veliko ukvarjal z interpretacijo konfucijanstva, ki jo je \xc5\xa1tudiral njegov slavni predhodnik Zhu Xi. Vendar pa je bil razo\xc4\x8daran nad njgovo interpretacijo konfucijeve in Mencijeve misli. Zhu Xi je zavra\xc4\x8dal kot preve\xc4\x8d idealisti\xc4\x8dnega, predvsem njegov dualizem li-qi. Razo\xc4\x8daran je bil tudi nad prijateljevo izku\xc5\xa1njo z razumevanjem Zhu Xija o tem, kaj je vsevednost (kon\xc4\x8dna modrost). V svojih spisih je napisal, da sta se s prijateljem pogovarjala o ideji, da bi moral zato, da nekdo postane vseveden po Xiu preu\xc4\x8diti vse stvari na svetu. Problem, na katerega sta naletela, je bilo vpra\xc5\xa1anje, ali ima \xc4\x8dlovek zadosti energije, da bi mu to lahko uspelo. Zato je Wang ob prilo\xc5\xbenosti prijatelju Qianu pokazal bambus, ki je rastel pred paviljonom in mu naro\xc4\x8dil naj prou\xc4\x8di vzorec bambusa in tako doka\xc5\xbee, ali je to mogo\xc4\x8de. Po treh dneh neiz\xc4\x8drpnega prou\xc4\x8devanja je Qian, kot je to opisal Wang, iz\xc4\x8drpal svoj um in energijo ter zbolel. Zato se je tudi sam lotil tega dela in sedmega dne tudi sam zbolel. Zapisal je, da sta s tem izkustvom uvidela, da se vsevednosti ne da dose\xc4\x8di, ker \xc4\x8dlovek za to nima dovolj energije.\n_START_SECTION_\nEnotnost (spo)znanja in izvajanja\n_START_PARAGRAPH_\nWangova najbolj prepoznavna doktrina je enotnost znanja in izvajanja, enotnost teorije in prakse. Wang pravi, da sta znanje in izvajanje eno. Ljudje, ki znajo in ne delujejo, ne obstajajo. Tisti pa, ki trdijo da \'vedo\', ampak ne delujejo, enostavno ne vedo. Ena od njegovih glavnih trditev je, da je zgolj verbalna potrditev nezadostna za izraz dejanskega znanja. Primer, s katerim to potrdi, je bole\xc4\x8dina. Pravi, da mora posameznik sam izkusiti bole\xc4\x8dino, zato da ve, kaj to je._NEWLINE_Problem, na katerega je tu naletel, je prepoznavanje dobrega in zla. Torej po njegovi teoriji bi moral vsak posameznik izkusiti oboje, zato da bi ju razlikoval. Ta problem Wang re\xc5\xa1uje s trditvijo, da obstaja praznanje, ki ima edino zmo\xc5\xbenost razlikovanja dobrega in zla in ima naravo instinkta. Na\xc5\xa1a zavest ni ne dobra ne zla, so pa tak\xc5\xa1ne na\xc5\xa1e namere. Bistveno je raziskovanje, ki nam omogo\xc4\x8da delati dobro in opu\xc5\xa1\xc4\x8dati slabo.'